Jeg glæder mig som de fleste andre over forårets komme. Dette er også årstiden, hvor cyklerne trækkes frem af kældre og ud af skure.

Det er min erfaring fra mange års virke som overlæge på en akut neurologisk afdeling i hovedstadsområdet, at foråret desværre også betyder indlæggelse af patienter, der har slået hovedet efter uheld på cykel.

Hvert år indlægges der patienter, der har fået alt fra hjernerystelse til alvorlige blødninger i eller uden på hjernen efter fald på cykel. For adskillige af disse patienter får det langvarige alvorlige konsekvenser.